Diari Oficial de la Generalitat Valenciana


Sumari del DOGV 5298, del 08-07-2006 (2006/8090)

DECRET 96/2006, de 7 de juliol, del Consell, pel qual s'arbitren determinades mesures per a l'atenció immediata de les persones afectades per l'accident de la línia 1 del Metro de València.
---------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2006/07/07/96/dof/vci/html**

### Dades del document

Número de DOGV
:   5298

Data del DOGV
:   08-07-2006

Secció del DOGV
:   I. DISPOSICIONS GENERALS

Número del document
:   2006/8090


Data del document
:   07-07-2006

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * València
    * legislació
    * indemnització per defunció
    * accident de transport
    * metre

DECRET 96/2006, de 7 de juliol, del Consell, pel qual s'arbitren determinades mesures per a l'atenció immediata de les persones afectades per l'accident de la línia 1 del Metro de València. [2006/8090]  
El passat dia 3 de juliol de 2006, en la línia 1 del Metro de València, entre les estacions del carrer de Jesús i la plaça d'Espanya, s'ha produït un accident ferroviari que ha tingut com a conseqüència la mort de persones, així com un nombre elevat de ferits de diversa consideració.  
El Consell, en ús de les competències que té atribuïdes per l'ordenament jurídic, emprén la present iniciativa que té per finalitat arbitrar mesures de caràcter econòmic que puguen donar una immediata resposta a la situació en què es troben les persones que s'hagen vist afectades per la mort d'algun familiar proper, com a conseqüència de l'esmentat accident.  
Concretament, es procedirà, mitjançant els mecanismes establits en el present decret, al lliurament d'una sèrie de quantitats en concepte d'avançaments a compte de futures indemnitzacions.  
En virtut d'això, a iniciativa de la Presidència de la Generalitat i a proposta conjunta dels consellers d'Economia, Hisenda i Ocupació i d'Infraestructures i Transport, amb la deliberació prèvia del Consell, en la reunió del dia 7 de juliol de 2006,  
DECRETE  
Article 1  
1. S'autoritza l'empresa pública Ferrocarrils de la Generalitat Valenciana, adscrita a la Conselleria d'Infraestructures i Transport, a lliurar les quantitats indicades en este article en concepte d'avançaments a compte de futures indemnitzacions a què pogueren donar lloc les morts ocasionades per l'accident ocorregut en la línia 1 del Metro de Valencia el dia 3 de juliol de 2006, a favor de les persones indicades en els següents apartats.  
2. Tals quantitats tenen la consideració d'avançament a compte, i en cap cas prejutgen ni el dret a ser indemnitzat ni l'import total de la indemnització a percebre per qualssevol interessats.  
3. El cònjuge supervivent, que no estiga separat legalment, podrà percebre un avançament de 60.000 euros. S'equipara al cònjuge la persona que convisquera amb el difunt i unida al mateix per una relació d'afectivitat anàloga a la conjugal.  
4. Els fills de la persona morta menors d'edat podran percebre un avançament de 30.000 euros cada fill.  
5. Els fills de la persona morta majors d'edat, però menors de vint-i-cinc anys, podran percebre un avançament de fins a 15.000 euros cada fill.  
6. Els fills de la persona morta majors de vint-i-cinc anys podran percebre un avançament de 5.000 euros cada fill.  
7. Els avançaments corresponents al cònjuge supervivent i a cada fill són independents entre si, i poden percebre's simultàniament pels respectius beneficiaris.  
8. En absència de cònjuge supervivent que no estiga separat legalment i fills, o quan existira convivència amb la persona morta encara que hi hagen cònjuge i fills, els pares de la persona morta podran percebre un avançament de 25.000 euros cadascun.  
Article 2  
1. Les persones indicades en l'article anterior, o els seus representants legals, podran sol·licitar els avançaments que els corresponguen a Ferrocarrils de la Generalitat Valenciana, i adjuntaran a la sol·licitud la següent documentació:  
a) Document Nacional d'Identitat, passaport o qualsevol altre document acreditatiu de la personalitat i representació del sol·licitant.  
b) Documents acreditatius de la relació de parentesc del sol·licitant amb la persona morta.   
c) La convivència amb la persona morta i la relació d'afectivitat anàloga a la conjugal s'acreditaran mitjançant declaració jurada de l'alcalde del domicili de la persona morta.   
d) En qualsevol cas, quan hi haja dificultat per a obtindre els documents enumerats en les lletres a) i b) d'este apartat amb celeritat, podran ser substituïts per una declaració jurada de l'alcalde del domicili de la persona morta.  
2. Ferrocarrils de la Generalitat Valenciana prestarà assistència personal, immediata i directa als sol·licitants que la requerisquen en tots els tràmits necessaris per al pagament del corresponent avançament.  
DISPOSICIONS FINALS  
Primera  
Es faculta el conseller d'Economia, Hisenda i Ocupació perquè inicie els tràmits oportuns per a adoptar, en el cas de ser necessàries, les mesures pressupostàries que calguen per a fer efectiu el contingut del present decret.  
Segona  
El present decret entrarà en vigor el mateix dia de la publicació en el Diari Oficial de la Generalitat.  
València, 7 de juliol de 2006  
El president de la Generalitat,  
FRANCISCO CAMPS ORTIZ  
El conseller d'Economia, Hisenda i Ocupació,  
GERARDO CAMPS DEVESA  
El conseller d'Infraestructures i Transport,  
JOSÉ RAMÓN GARCÍA ANTÓN


Còpia Permalink ELI